
19. augustil 2026; Rüütelkonna majas, 20. Augusti Klubi konverentsil „Parlament kui riikliku iseseisvuse taastaja ja hoidja“.
Lugupeetud 20. augusti klubi liikmed, tänan austava kutse eest, heameel teiega siin täna olla. 
Alustuseks terminoloogiast, teen vahe sisse kahel mõistel.
Väikeriik 
ja
Väike (väikene) riik
Meie oma territooriumi, rahvaarvu ja ressursside poolest oleme väikesed, kuid me ei pea ennast identifitseerima väikeriigina, kes sõltub suurte tahtest.
Kuigi meie rahvas on väike, oleme me osa millestki suuremast, maailmast meie ümber. See maailm muutub üha kiirenevas tempos. Veel hiljuti oli maailm palju staatilisem, kui mitmed generatsioonid elasid samaviisi. Nüüd on toimunud põhjapanevad geopoliitilised ja tehnoloogilised arengud, mis on maailma tundmatuseni muutnud. Koloniaalsüsteemi kokkuvarisemise tagajärjel on maailm on täna teistsugune kui sajand tagasi. Lääs ei ole enam maailma naba. Meil on uued globaalsed tegutsejad, kelle arusaamine võib meie omast tugevasti erineda: Hiina, India, Lõuna-Aafrika Vabariik, Brasiilia, Lõuna-Korea, Jaapan, Saudi Araabia, ASEAN riigid jpt. Selles globaliseerunud maailmas on käimas põhjapanevad tehnoloogilised muutused, Internetist tehisintellektini, ja kõik see on toimunud ühe generatsiooni jooksul. Ühe hetkega see suur maailm on jõudnud meie peopesale ja meie tulevik ja iseolemine sõltuvad sellest, kuidas haakume seal toimuvate protsessidega. 
Gustav Suits esitas 1905. aastal Noor-Eesti kuulsa loosungi „Olgem eestlased, aga saagem ka eurooplasteks!“. Sisuliselt tähendab see: oleme väikesed, kuid unistame suurelt.  Väikese riigina peame me seda enam suurelt mõtlema ja mitte jääma sõltuvusse suurte tahtest. Peame endiselt õppima vastutustunnet, kuidas selles kiiresti muutuvas ja paljude ohtudega maailmas toime tulla. Paraku on nõukogulik mõtteviis visa taanduma ehk nagu öeldi propagandafilmis „Valge laev“ Einari Koppeli suu läbi – „te võite kiruda nõukogude võimu, teda vihata, aga see on siiski teisse üdini imbunud“. Me võime vihata Venemaad, tema juhti Vladimir Putinit, kuid kui me võtame omaks selle maailma, mida Putin esindab ja usume, et see annab meile õigustuse vastata samamoodi, siis oleme ühtlasi vastu võtnud tema kriminaalse mõtteviisi. Me olemegi teistsugused ja me soovime, et Venemaa muutuks selliseks nagu meie, mitte, et meie muutuksime sellisteks nagu nemad.
Täna 35 aastat tagasi taasiseseisvus Eesti üleilmse demokratiseerumise laineharjal ja tol ajal räägiti palju uutmisest, uutmoodi ja vanamoodi mõtlemisest. See on midagi, mida tänases diskussioonis kipub kaduma. Eesti oli uutmisprotsessi, mis lammutas impeeriumi, vedurite seas. Täna peame rahvusvahelise kogukonna võrdõigusliku liikmena arendama neid samu põhimõtteid, kuid juba globaalselt ning seda vedurina, mitte tagumises vagunis.
Ajalugu on midagi, mida me teame. Tulevik, on midagi, mida on sageli raske ette kujutada ja see võib meid hirmutada. Siis võib tekkida kellelgi lootus, et suudame turvalisse minevikku tagasi pöörduda ja sellega tuleviku vastu võidelda. Täna on meie seas on veel inimesi, kes mäletavad Eesti taasiseseisvumist 1991. aastal nagu siis oli veel inimesi, kes mäletasid Eesti Vabariigi sündi 1918. aastal ja selle kadumist 1940. aastate keerulises rahvusvahelises olukorras. Minevikust saame õppida, kuid nagu NL juhtidel ei õnnestunud Siberi jõgesid   teistpidi voolama panna, nii ei ole võimalik ka progressi eitavatel jõududel ("vanamoodi mõtlejatel") maailma minevikku tagasi pöörata. 
Maailm on vahepeal muutunud ja seda mitte tingimata positiivses suunas. Tihtipeale kohtame populistlikku mõtteviisi, et demokraatia on nõrkadele ja sellega kaasnevat ihalust kõva käe ja autokraatia järele. Populaarsed arvamused ei pruugi alati olla just need kõige targemad arvamused, sellised, mis viivad ühiskonda edasi, kuid millel on raske leida masside toetust. Nii me võimegi vastamisi seista ühiskonnakorraldusega, millest rääkis ameeriklaste tulevikuvisioon filmist „Idiocracy“ 2006. aastast, kui me ühtäkki avastame end stultotseenist ehk rumalust väärtustavast maailmast, kus domineerivad populaarsed arvamused ja masside mõjutamine sisuloojate ja suunamudijate kaudu. Siis tasub ajaloolise mälu kolikambritest välja otsida need failid, mis kõnelevad ajastust enne 1991. aastat ja sügavalt järele mõelda, kas me ikka tahame sinna tagasi.
Väikese riigina ei saa me mõelda suurriiklikult kvantitatiivsetes näitajates, vaid peame panustama kvaliteeti – see eeldab kvalitatiivselt teistsugust ja innovatiivset mõtlemist. Ainult niiviisi suudavad väikesed riigid selles keerulises maailmas ellu jääda. Näiteks, meie riigikaitsele tuleb kasuks suurem SKP, mitte suurem protsent SKPst (see meenutab mulle sm Petrovi ja Sidorovi lööktööbrigaade viisaastaku plaane täitmas, kus hoolimata, et üks ületas plaane 100% ja teine 200%, lõpetasid mõlemad ühes ja samas kohas). 
Meile meeldib sageli endale pseudoprobleeme tekitada ja hakata nendega Don Quijote kombel tuuleveskitega võitlema, vapralt, ennast J.R.Tolkieni refereerides kääbiklikult veendes, kuidas me ei vaja Rail Balticut, neljarealisi maanteid, Saaremaa silda, kuna sajandeid on ilma hakkama saadud. Kuid pseudoprobleemide kõrval on pärisprobleemid, millega tänapäeva maailm silmitsi seisab:
1. Demograafiline plahvatus. Maailma rahvaarv on suurenenud viimase sajandi jooksul võrreldes aastaga 1926 kahelt miljardilt 8,3 miljardini ja vastupidiselt ennustustele see tendents jätkub. Suur osa kasvust on tulnud küll eluea kvaliteedi arvelt, inimesed püsivad kauem aktiivsetena, nende eluiga pikeneb.
a. Eestis peaksime vähem mõtlema rahvastiku mehhaanilisele juurdekasvule. Meie rahvastik on täpselt nii suur või väike kui vaja ja pigem sünnivad lapsed turvalisse elukeskkonda. Me võime ju mõelda, et kuna me kunagi vaimult suureks ei saa, siis saame seda kompenseerida rahvaarvult, kuid me peaksime mõtlema eelkõige sellele, kuidas nende, kes meil siin täna on, elukvaliteeti tõsta, et need lapsed, kes siia sünnivad, saaksid elada täisväärtuslikku elu.
2. Ressursside vähenemine. Ärgem unustagem, kõik need lisandunud kuus ja pool miljardit inimest tarbivad! Suureneb surve elukeskkonnale ja seda sõltumata sellest, kas me seda usume või mitte.
a. Fossiilsed kütused (energia). Naftat jätkub  ~40–50 aastat. Kuigi tarbimine püsib kõrge, on uued kildanafta tehnoloogiad kriisi edasi lükanud, kuid see on ajutine lahendus. Maagaasi jätkub ~50 aastat. Sarnaselt naftale sõltub kestvus üleminekust taastuvenergiale. Süsi: ~70–130 aastat. Söevarud on fossiilsetest kütustest kõige mahukamad, kuid nende kasutamist piiratakse kliimaeesmärkide tõttu.
b. Väärismetallid ja tööstuslikud baasmetallid. Kuld: ~20 aastat. Maa sees arvatakse olevat alles vaid umbes 20% kaevandamata kullast. Hõbe: ~23 aastat. Nõudlust kasvatab tugevalt päikesepaneelide tootmine. Vask: ~43 aastat. Elektriautode ja elektrivõrkude arengu tõttu on vask üks kriitilisemaid metalle, mille nappus võib tekkida kõige kiiremini. Rauamaak ja alumiinium: 100–200+ aastat. Nende elementide sisaldus maakoores on väga kõrge, mistõttu otsest füüsilist puudust ei prognoosita.
c. Tehnoloogia- ja rohepöörde metallid. Koobalt: ~39 aastat. Kriitiline komponent akudes, mille tarneahelad on poliitiliselt ebastabiilsed. Liitium: ~100–150 aastat. Kuigi liitiumivarude eluiga on viimaste aastate akubuumiga kiiresti kahanenud, avastatakse pidevalt uusi maardlaid. Haruldased muldmetallid: ~218 aastat. Kasutusel elektroonikas ja tuuleenergia magnetites. Nende varude prognoos langes suurenenud nõudluse tõttu viimase viie aastaga ligi 300 aasta jagu.
d. Me peame õppima ressursse otstarbekalt kasutama. Elanikkonna kasv, suurenev tarbimine ja taastumatute ressursside vähenemine on suurimad globaalset lahendust eeldavad probleemid, millega maailm vastamisi seisab. Kuid meil on tekkinud terve rida takistusi, mis takistavad kahe põhiprobleemi lahendamist.
3. Imperialismi taassünd. Rahvusvahelise õiguse asendumine suurriikliku jõuga teeb kahju eelkõige väikestele riikidele. Täna me näeme survet suurriikidelt Ameerika Ühendriikidelt, Hiinalt, Venemaalt, kui ka paljudelt rikastelt mitteriiklikelt ettevõtetelt, tehnokraatidelt, et loobume rahvusvahelisest õigusest ja asendame selle printsiibiga, kel jõud (ka raha on jõud), sel õigus.
4. Sõja legitimiseerimine, mida me näeme, kuidas USA Department of Defense muudeti tagasi Department of War’iks (kaitseministeerium sõjaministeeriumiks). See peegeldab muutusi mõtteviisis. Kellogg-Briand paktile 1928. aastast (Üldine leping sõjast loobumiseks riikliku poliitika vahendina) allakirjutanud riigid mõistsid hukka sõja kasutamise rahvusvaheliste konfliktide lahendamiseks ning loobusid sellest kui riikliku poliitika vahendist. Eesti liitus selle dokumendiga 30. jaanuaril 1929. Kõik riikidevahelised vaidlused ja konfliktid tuli lahendada eranditult rahumeelsete vahenditega. Need põhimõtted kandusid edasi ÜRO põhikirja. 
5. Rahvusvaheliste organisatsioonide nõrgenev mõju – ÜRO, Euroopa Liit, NATO, kõik on sattunud rünnaku alla. Aga NATO ja Euroopa Liit – need olemegi meie, sest me jagame sarnaseid väärtusi.
Sellest lähtuvalt seisame silmitsi ka tänapäevaste probleemidega, mis on suuremal või vähemal määral globaalse iseloomuga ja sellepärast vajame nende lahendamiseks rahvusvahelist koostööd, rahvusvahelist õiguskorda ja eelkõige strateegilist mõtlemist, mis on arenevas stultotseenis muutumas rariteediks. Me ei saa alati lähtuda kitsarinnalisest nartsissistlikust ja protektsionistlikust perspektiivist, kuis kõik see, mis toimub meie ümber, ei lähe meile korda. Lõpetuseks vaidlen vastu neile, kes tahavad demokraatia põhimõtted prügikasti visata. Demokraatia pole nõrkadele, vaid on tugevatele. Kuna me jäime demokraatlikele põhimõtetele kindlaks, suutis väike Eesti 35 aastat tagasi lagundada suure nõukogude impeeriumi. Me oleme täpselt nii suured või väiksed, millisteks me end parajasti mõtleme. Aitäh Eesti Vabariigi eest!

